Għalkemm qed isir ħafna xogħol biex iż-żgħażagħ kollha Maltin u Għawdxin jintegraw aktar fis-soċjetà billi jidħlu fid-dinja tax-xogħol jew inkella billi jkomplu jistudjaw, xorta waħda għad hawn numru minnhom li mhumiex jintlaħqu, tant li xi wħud saħansitra ma jħossuhomx apprezzati jew mismugħa biżżejjed mis-soċjetà. Dan kien proprju l-każ ta' *Leanne, żagħżugħa li tkellmet magħna dwar l-esperjenza tagħha matul il-proġett tal-Youth Help. Irrakkontat kif l-ewwel laqgħa mal-youth workers kienet waqt waħda mill-attivitajiet li ġew organizzati fejn mill-ewwel ħalliet impressjoni tajba fuqha. Mitluba tgħid aktar dwar din l-esperjenza, *Leanne stqarret: "F'qalbi għedt: ara x'faqgħa ta' attività! Apprezzajt li xi ħadd li ma nafux semagħni u tani ċ-ċans nitkellem." "Qatgħuli xewqti!" Żgħażagħ oħra li tkellmu magħna qalulna kif dan is-servizz servihom ukoll ta' gwida għax għenhom japplikaw għall-istipendju u saħansitra għenhom jaqtgħu x-xewqa tagħhom. "Meta ma kontx naf kif se napplika għall-istipendju, dawn iggwidawni dwar x'għandi nagħmel. Għenuni wkoll biex il-ħolma li mmur Pembroke bil-BMX ma' sħabi saret realtà," stqarret din il-persuna partikolari. Żgħażagħ oħrajn li filgħaxija jkunu barra qalu li ltaqgħu ma' dawn il-youth workers fit-triq u għenuhom jiskopru attivitajiet differenti adattati għalihom. "Il-fatt li jiġu huma għand iż-żgħażagħ narawha bħala xi ħaġa tajba ħafna." Żagħżugħa oħra qaltilna wkoll li meta kienet għadha kif titlaq mix-xogħol xtaqet titgħallem l-Ingliż u għal darb'oħra sabet gwida mingħand dawn il-youth workers. "Meta raw li xtaqt nitgħallem l-Ingliż, qaluli dwar il-Youth. Inc tant li ftit wara bdejt immur hemm u issa vera ninsab kuntenta," qaltilna din il-persuna bi tbissima sinċiera fuq fommha. Żieda qawwija fil-youth workers Il-proġett Youth Help huwa servizz tal-Aġenzija Żgħażagħ li beda jopera f'Ottubru tal-2014 b'fondi Ewropej (Erasmus+) u jinvolvi numru ta' youth workers li ta' kull ġimgħa joħorġu fit-toroq ta' diversi lokalitajiet biex jiltaqgħu maż-żgħażagħ. Dan il-proġett twettaq fil-Kottonoera u fir-Reġjun tax-Xlokk, primarjament fiż-Żejtun, Birżebbuġa u anke Marsaxlokk, kif ukoll fil-Belt Valletta. Fil-fatt, in-numru ta' youth workers involuti f'dan il-proġett żdied minn erbgħa għal madwar għoxrin fi żmien sena, fejn xi wħud minnhom diġà għandhom esperjenza twila jaħdmu maż-żgħażagħ u oħrajn li għadhom qed jibdew din il-karriera, imma li daħlu b'ruħhom u ġisimhom għal din l-isfida. Appoġġ, kura u tagħlim Responsabbli minn dan il-proġett hemm Gabi Calleja fi ħdan Aġenzija Żgħażagħ li kkonfermat li, b'xi mod jew ieħor, kienu involuti madwar 300 żagħżugħ u żagħżugħa f'dan il-proġett, fejn uħud iltaqgħu magħhom darba waħda biss, u kien hemm oħrajn li tkellmu magħhom minn ġimgħa għal ġimgħa. Sostniet li l-għan wara l-proġett Youth Help huwa li tinbena relazzjoni ma' dawk iż-żgħażagħ li mhumiex daqstant interessati li jattendu jew jissieħbu f'xi forma ta' grupp jew għaqda. "Ġimgħa wara oħra l-youth workers ħabrieka jfittxu li jrawmu assoċjazzjonijiet ta' tagħlim ma' żgħażagħ bil-għan li jifhmu aħjar is-sitwazzjoni u ċ-ċirkustanzi tagħhom," qalet Calleja. Spjegat ukoll kif id-detached youth workers joffru appoġġ, kura, attivitajiet u opportunitajiet ta' tagħlim mhux formali, u meta xieraq formali, kemm għall-gruppi u anke għall-individwi. Fil-fatt, matul l-aħħar xhur, dawn kienu jinkludu assistenza biex ifittxu xogħol jew biex ikomplu jistudjaw. Firxa wiesgħa ta' attivitajiet Mitluba tgħid x'kienu l-attivitajiet organizzati għal dawn iż-żgħażagħ, Calleja qalet li ġew organizzati attivitajiet sportivi bħall-futbol, ġiri bir-roti u hip-hop, attivitajiet soċjali bħal xi BBQ u logħob fit-triq jew ħdejn il-baħar, fost oħrajn; kif ukoll graffiti, mużika u filming – attivitajiet li jgħinu liż-żgħażagħ jesprimu lilhom infushom b'mod kreattiv. Apparti minn hekk, xi żgħażagħ kellhom l-opportunità li jiltaqgħu mar-rappreżentanti tal-kunsill lokali tagħhom u jesprimu dak li jixtiequ lilhom biex ikunu jistgħu jipprattikaw l-isport favorit tagħhom. Oħrajn sabu xogħol jew applikaw ma' xi istituzzjoni edukattiva biex ikompli bl-istudju tagħhom. Ċemplu lil xi ħadd biex jgħidulu GRAZZI! Attività ħelwa u fl-istess ħin oriġinali kienet dik li saret fil-Belt Valletta meta ż-żgħażagħ kienu mistiedna jċemplu lil xi ħadd li huma grati lejh biex jgħidulu 'grazzi' u, f'okkażjoni oħra, ittellgħet attività oħra bi sħab mas-Sedqa fejn iż-żgħażagħ ingħataw għarfien biex jagħmlu l-aħjar għażliet u jħarsu saħħithom sewwa. Fl-aħħar nett, Calleja qalet li dan is-servizz diġà ħa xejriet differenti fil-lokalitajiet u reġjuni differenti. Fil-Kottonera, issa, dan ma jinkludix biss is-servizz ta' Detached u Outhreach, imma wkoll ħidma fil-Kulleġġ Santa Margerita u Youth Cafè filgħaxija għal tliet darbiet fil-ġimgħa. "Fil-Belt Valletta qegħdin infittxu li nestendu l-preżenza tagħna speċjalment nhar ta' Sibt meta l-aktar li jkun hemm żgħażagħ," temmet tgħid Calleja. *Leanne huwa isem fittizju użat biex l-identità tal-persuna kkonċernata tkun protetta.